
Mágneses érzékelésen alapuló járműdetekció

A kutatás célja olcsó, könnyen telepíthető, hatékony energiagazdálkodású mágneses szenzoron alapuló detekciós eljárások kidolgozása, amely képes járművek észlelésére, a járművek irányának és sebességének becslésére. Ebben a dolgozatban a létrehozott mérési algoritmusokat részletezem, amelyek tartalmaznak dinamikus offset-állító algoritmusokat, energia alapú detekciót és korreláción alapuló sebességbecslőt. A logika bemutatása mellett kitérek az alkalmazás implementálására is. Az algoritmus hatékonyságát tesztesetek bemutatásával támasztom alá.
Az analóg magnetorezisztív szenzorok érzékenységük miatt vonzó alternatívát nyújtanak. Ezek felhasználása során – nagy érzékenységük és a Föld állandó mágneses mezeje miatt –automatikus offset-kompenzációra van szükség. Ezt a konfigurációt rendszerünkben a szenzor kezdeti beállítása során végezzük, majd a későbbi működés során fellépő zavarok kiküszöbölésére egy folyamatos felügyeleti algoritmus szükség esetén újrakonfigurálja az eszközt.
Az analóg szenzorok kedvező tulajdonságaik ellenére sajnos nagy fogyasztásuk miatt energiakritikus rendszerekben nem alkalmazhatók, ezért ilyen alkalmazások számára alacsony fogyasztású digitális szenzorok alkalmazását is megvizsgáltuk. A járművek elhaladásának jelzését egy olyan energia-alapú algoritmussal valósítottam meg, amely a mágneses teret zavaró járműveket több méteres távolságról is képes jelezni. Kettő vagy több szenzor használatával pedig az alkalmazás képes a kapott információkból az elhaladó járművek irányát és sebességét becsülni.
Implementáláshoz a TinyOS-t futtató eszközökhöz használatos NesC programozási nyelvet használtam a hardver-közeli fejlesztés során. A beérkező adatokat Matlab segítségével dolgoztam fel és értékeltem, a jármű sebességét és irányát becslő algoritmust is ebben a környezetben implementáltam.



